Anne Heche steeds in koma, gaan organe skenkAnne Heche (Foto: Jesse Grant / Getty Images via AFP) Anne Heche, wat tans in ŉ koma in ŉ kritieke toestand is ná sy verlede week met haar voertuig teen ŉ Los Angeles-woning vasgery het, sal na verwagting “nie oorleef nie”. Luidens ŉ verklaring deur die 53-jarige aktrise se familie, het sy ŉ ernstige anoksiese breinbesering tydens die ongeluk opgedoen. Dié besering is veroorsaak omdat haar brein te lank sonder suurstof was. “Anne wou nog altyd haar organe skenk. Sy word tans aan die lewe gehou om te bepaal of haar organe bruikbaar is.” Heche het verlede Vrydag met haar blou Mini Cooper-motor teen ŉ hoë spoed teen ŉ woning in Mar Vista, Los Angeles, in die VSA vasgejaag. Die motor het daarna in vlamme uitgebars en nooddienste is ontbied. Altesame 59 brandbestryders het 65 minute lank gespook om die vlamme te blus. Heche is met ernstige brandwonde na ŉ hospitaal vervoer. Haar brandwonde het chirurgiese ingryping vereis. Sy het ook beduidende longbeserings opgedoen wat meganiese ventilasie benodig het. Luidens mediaberigte het die 53-jarige aktrise eers teen ŉ woonstelgebou se motorhuis vasgery voordat sy weggejaag het. Dieselfde motor het later by die huis in Mar Vista ingeploeg. Groot skade is aan die huis aangerig. ŉ Vrou wat in die huis was tydens die voorval, het ligte beserings opgedoen. “Ons wil graag aan almal dankie sê vir hul wense en gebede vir Anne se herstel. Ons wil ook die toegewyde verpleegpersoneel van die Grossman Burn Centre by West Hills-hospitaal bedank,” het die familie gesê. Heche is bekend vir haar rolle in verskeie flieks uit die 1990’s, waaronder Six Days, Seven Nights saam met Harrison Ford, asook Donnie Brasco en I Know What You Did Last Summer. Heche het ook ŉ rol in die sepie Another World vertolk waarvoor sy ŉ Daytime Emmy in 1991 gewen het.